เตือนผู้ใช้บริการเฝ้าระวังกลุ่มมิจฉาชีพปลอมเป็นพนักงานไปรษณีย์ไทย โทรศัพท์แจ้งการสะสมคะแนนสมาชิกใกล้หมดอายุ
บริษัท ไปรษณีย์ไทย จำกัด แจ้งเตือนผู้ใช้บริการระวังตกเป็นเหยื่อมิจฉาชีพปลอมเป็นพนักงานไปรษณีย์ไทยโทรศัพท์ติดต่อแจ้งการสะสมคะแนนสมาชิกใกล้หมดอายุใช้งาน ส่งข้อความผ่านไลน์และ SMS ด้วยบัญชีปลอมในชื่อต่างๆอาทิ EMS Thailandpost ไปรษณีย์ พร้อมให้ลิงค์ดาวน์โหลดแอปพลิเคชันปลอม EMS Central  รวมถึงตัดต่อภาพพนักงาน ภาพประกาศ ภาพสื่อประชาสัมพันธ์ ภาพข่าวประชาสัมพันธ์ เพื่อเชิญชวนให้ซื้อสินค้าเครื่องใช้ไฟฟ้า โทรศัพท์มือถือ รวมถึงส่งใบแจ้งหนี้กรมสรรพากรให้จ่ายค่าภาษีของรางวัลและให้ลิงค์เข้าเว็บไซต์ปลอมเพื่อหลอกขอข้อมูลส่วนตัว หากผู้ใช้บริการได้รับการติดต่อดังกล่าว อย่าหลงเชื่อคลิกลิงก์ แจ้งข้อมูล หรือกรอกข้อมูลใดๆ อย่างเด็ดขาด ในการติดต่อกับสมาชิกของไปรษณีย์ไทย จะดำเนินการผ่านระบบภายใต้ชื่อ POST Family (โพสต์แฟมิลี่) ผ่าน Line@Thailandpost, SMS ชื่อ THPost และ อีเมลชื่อ info@family.thailandpostprivilege.com เท่านั้นสอบถามเพิ่มเติมได้ที่สายด่วน 1545